VENDIM
Nr. 330, datë 18.12.2025

MBI DISA NDRYSHIME NË VENDIMIN E BORDIT TË ERE-s NR. 15, DATË 16.1.2025, “MBI LICENCIMIN E SHOQËRISË ‘REBESOL’ SHPK NË VEPRIMTARINË E PRODHIMIT TË ENERGJISË ELEKTRIKE”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 18.12.2025, mbasi shqyrtoi relacionin e përgatitur nga Drejtoria e Politikave të Burimeve të Rinovueshme, me nr. 2534/2 prot., datë 17.12.2025, “Mbi disa ndryshime në vendimin e Bordit të ERE-s nr. 15, datë 16.1.2025, ‘Mbi licencimin e shoqërisë ‘Rebesol’ sh.p.k. në veprimtarinë e prodhimit të energjisë elektrike nga centrali fotovoltaik me kapacitet prodhues 2 mw’”,
konstatoi se:
1. Të dhëna mbi shoqërinë “Rebesol” sh.p.k.
- Bordi i ERE-s, me vendimin nr. 15, datë 16.1.2025, ka licencuar shoqërinë “Rebesol” sh.p.k. në veprimtarinë e prodhimit të energjisë elektrike nga centrali fotovoltaik me kapacitet prodhues 2 mw.
- Në pikën 2, të vendimit të 15/2025, përcaktohet se: “Shoqëria duhet të fillojë ushtrimin e veprimtarisë së prodhimit të energjisë elektrike brenda afateve të përcaktuara nga kontrata me MIE-n”.
- Gjithashtu, në pikën 3 të këtij vendimi përcaktohet se: “Ky vendim është objekt rishikimi”.
2. Korrespondenca dhe dokumentacioni i depozituar nga shoqëria
- ERE, me shkresën nr. 2534 prot., datë 29.9.2025, ka kërkuar informacion ndaj shoqërisë, lidhur me fillimin e ushtrimit të veprimtarisë së prodhimit të energjisë elektrike brenda afateve të përcaktuara nga kontrata me MIE-n . 
- Në përgjigje të kësaj shkrese, shoqëria “Rebesol” sh.p.k. me shkresën nr. 36 prot., datë 10.10.2025, protokolluar në ERE me nr. 2534/1 prot., datë 23.10.2025, ka bërë me dije, ndër të tjera, se veprimtaria e prodhimit të energjisë elektrike nuk ka nisur për shkak të procedurave të ndërtimit dhe komisionimit që janë në zhvillim sipas akteve përkatëse. Zbardhja e lejes së ndërtimit është lëshuar dhe vulosur elektronikisht nga Agjencia e Zhvillimit të Territorit, me gjurmë kohore 15.9.2025. Pas nxjerrjes së lejes së ndërtimit të zbardhur, janë njoftuar institucionet përkatëse për fillimin e punimeve, në përputhje me legjislacionin dhe aktet e lejes. Aktualisht po zhvillohen punimet e infrastrukturës dhe montimit. 
- Bazuar në kontratën e nënshkruar ndërmjet shoqërisë “Rebesol” sh.p.k. dhe Ministrisë së Infrastrukturës dhe Energjisë, nr. 10516 rep., nr. 4878 kol., datë 28.12.2023, përcaktohet se: “Mbajtësi i miratimit për ndërtim merr përsipër të vërë në punë centralin fotovoltaik, brenda 12 muajve nga data e marrjes së të gjitha lejeve për fillimin e punimeve. Afati për pajisjen me lejet e nevojshme, në përputhje me rregullat e përcaktuara nga strukturat shtetërore është jo më shumë se 9 muaj nga data e hyrjes në fuqi të kontratës”. 
- Bazuar në konstatimet e vendimit të Bordit të ERE-s nr. 15, datë 16.1.2025, ku rezulton se shoqëria ka një VNM të vlefshme, deri më datë 3.12.2026, vlerësohet që në kuadër të mbikëqyrjes shoqëria të raportojë çdo 3 (tre) muaj në ERE, në lidhje me fillimin e punimeve brenda këtij afati. Shoqëria me shkresën e lartpërmendur ka njoftuar institucionet përkatëse mbi fillimin e punimeve e për rrjedhoje ka plotësuar kushtin e VNM-së për fillimin e punimeve brenda afatit të përcaktuar në të.

3. Analiza ligjore dhe vlerësimi
- Në kushtet kur subjekti njofton se është pajisur me leje ndërtimi më datë 15.9.2025 dhe afati i kësaj leje është për një periudhë 12-mujore, atëherë lind nevoja e rishikimit të pikës 2, të vendimit nr. 14/2025, në referencë të afatit të lejes së ndërtimit.
- Me rishikimin e pikës 2 të këtij vendimi, lind nevoja për ndryshimin edhe të pikës 3 të tij, duke specifikuar rrethanat se kur mund të jetë objekt rishikimi ky vendim.
4. Nevoja për ndryshimin e vendimit
- Në mbështetje të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”, i cili parashikon se një akt administrativ mund të ndryshohet, shfuqizohet apo anulohet, kryesisht nga organi publik që ka kompetencë për ta nxjerrë atë, vlerësohet se pikat 2 dhe 3, të dispozitivit të vendimit të Bordit të ERE-s nr. 15, datë 16.1.2025, duhet të ndryshohen, duhet të reflektohet situata aktuale e realizimit të projektit.
- Vlerësohet që pika 2, e vendimit të Bordit të ERE-s nr. 15/2025, të ndryshohet si vijon: “Shoqëria duhet të fillojë ushtrimin e veprimtarisë së prodhimit të energjisë elektrike brenda datës 15.9.2026 dhe jo më vonë se 60 ditë nga fillimi i ushtrimit të aktivitetit duhet të dokumentojë në ERE testimin e veprës.”.
- Me rishikimin e pikës 2 të këtij vendimi, lind nevoja për ndryshimin edhe të pikës 3 të tij, duke specifikuar rrethanat se kur mund të jetë objekt rishikimi ky vendim. Për rrjedhojë, vlerësohet ndryshimi i pikës 3, të vendimit të Bordit të ERE-s nr. 15, datë 16.1.2025, si më poshtë vijon: “Ky vendim është objekt rishikimi nga ERE, në rast të plotësimit/mosplotësimit të kushteve të përcaktuara në pikën 2 të këtij vendimi dhe në rast të depozitimit të akteve të ndryshme nga ato që kanë shërbyer për marrjen e këtij vendimi.”.
Për gjithë sa më sipër, Bordi i ERE-s
VENDOSI:

1. Miratimin e disa ndryshimeve në vendimin e ERE-s nr. 15, datë 16.1.2025, si vijon:
a) pika 2 ndryshon dhe bëhet:
“Shoqëria duhet të fillojë ushtrimin e veprimtarisë së prodhimit të energjisë elektrike brenda datës 15.9.2026 dhe jo më vonë se 60 ditë nga fillimi i ushtrimit të aktivitetit duhet të dokumentojë në ERE testimin e veprës.”;
b) pika 3 ndryshon dhe bëhet:
 “Ky vendim është objekt rishikimi nga ERE, në rast të plotësimit/mosplotësimit të kushteve të përcaktuara në pikën 2 të këtij vendimi dhe në rast të depozitimit të akteve të ndryshme nga ato që kanë shërbyer për marrjen e këtij vendimi.”.
[bookmark: _GoBack]2. Drejtoria e Politikave të Burimeve të Rinovueshme të njoftojë shoqërinë “Rebesol” sh.p.k., Ministrinë e Infrastrukturës dhe Energjisë, “OSSH” sh.a., “FTL” sh.a. dhe “ALPEX” sh.a., lidhur me vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

